2. ลักษณะการประกอบธุรกิจ

(1) ประวัติความเป็นมา

บริษัทไทยเซ็นทรัลเคมี จำกัด (มหาชน) ก่อตั้งขึ้นเมื่อวันที่ 6 มีนาคม 2516
ด้วยเงินทุนจดทะเบียนเริ่มแรก 120 ล้านบาท เป็นผู้ผลิตปุ๋ยเคมีที่ใหญ่ที่สุดในประเทศไทย
โดยมีโรงงานขนาดใหญ่ที่ทันสมัย และได้มาตรฐาน 2 แห่ง ตั้งอยู่ที่อำเภอพระสมุทรเจดีย์
จังหวัดสมุทรปราการ มีกำลังการผลิตปุ๋ยปีละ 850,000 เมตริกตัน และที่อำเภอนครหลวง
จังหวัดพระนครศรีอยุธยา มีกำลังการผลิตปีละ 350,000 เมตริกตัน รวมเป็นกำลังการผลิตปีละ
1.2 ล้านเมตริกตัน สามารถผลิตปุ๋ยเคมีที่มี
คุณภาพได้มาตรฐานทัดเทียมกับปุ๋ยนำเข้าจากต่างประเทศ

ปัจจุบัน นายทาคาชิ อิเคดะ ได้รับการแต่งตั้งจากคณะกรรมการบริษัทฯ ให้ดำรงตำแหน่ง
กรรมการผู้จัดการใหญ่ ตั้งแต่วันที่ 28 พฤษาคม 2547

การเปลี่ยนแปลงและพัฒนาการที่สำคัญ

1. ปี 2543 นายมาซาโยชิ โมริต้า ได้รับการแต่งตั้งจากคณะกรรมการบริษัทฯ ให้ดำรงตำแหน่ง
กรรมการผู้จัดการใหญ่ ตั้งแต่วันที่ 13 กรกฎาคม 2543 แทนนายทากาชิ ฮิราบายาชิ ซึ่งเกษียณอายุ

เพื่อเพิ่มความแข็งแกร่งทางการเงิน ความเชื่อมั่นต่อเจ้าหนี้
และเพื่อใช้เป็นทุนหมุนเวียนทั่วไปของบริษัทฯ เมื่อ วันที่ 22 ธันวาคม 2543
ที่ประชุมวิสามัญผู้ถือหุ้นครั้งที่ 1/2543 ได้มีมติให้บริษัทฯ ดำเนินการลดทุนจดทะเบียนจากเดิม
2,000,000,000 บาท เป็น 1,600,050,000 บาท
โดยวิธีการตัดหุ้นสามัญที่ยังไม่ได้ออกจำหน่ายจำนวน 39,995,000 หุ้น มูลค่าที่ตราไว้หุ้นละ 10
บาท เป็นจำนวนเงิน 399,950,000 บาท พร้อมกับได้มีมติให้เพิ่มทุนจดทะเบียนจาก
1,600,050,000 บาท เป็น 6,400,050,000 บาท โดยออกหุ้นสามัญจำนวน 480,000,000 หุ้น
มูลค่าหุ้นที่ตราไว้หุ้นละ 10 บาท เพื่อเสนอขายให้แก่ผู้ถือหุ้นเดิมของบริษัทฯตามสัดส่วนการถือหุ้น
(Right Issue) ในอัตราส่วนหนึ่งหุ้นเดิมต่อสามหุ้นใหม่ (1 : 3) ราคาเสนอขายหุ้นละ 5 บาท
ซึ่งต่ำกว่ามูลค่าที่ตราไว้

2. ปี 2544 วันที่ 20 กุมภาพันธ์ 2544 ที่ประชุมวิสามัญผู้ถือหุ้นครั้งที่ 1/2544 ได้มีมติให้บริษัทฯ
ดำเนินการลดทุนจดทะเบียน โดยการตัดหุ้นจดทะเบียนที่ยังมิได้นำออกจำหน่ายจำนวน
277,097,092 หุ้น มูลค่าที่ตราไว้หุ้นละ 10 บาท คิดเป็นจำนวนเงิน 2,770,970,920 บาท
จากทุนจดทะเบียนเดิมจำนวน 6,400,050,000 บาท เป็นทุนจดทะเบียนจำนวน 3,629,079,080
บาท แบ่งออกเป็นหุ้นสามัญ 362,907,908 หุ้น มูลค่าที่ตราไว้หุ้นละ 10 บาท
พร้อมกับได้มีมติให้เพิ่มทุนจดทะเบียนจาก 3,629,079,080 บาท เป็น 7,260,000,000 บาท
โดยออกหุ้นสามัญจำนวน 363,092,092 หุ้น มูลค่าหุ้นที่ตราไว้หุ้นละ 10 บาท
เพื่อเสนอขายให้แก่ผู้ถือหุ้นเดิมของบริษัทฯตามสัดส่วนการถือหุ้น (Right Issue)
ในอัตราส่วนหนึ่งหุ้นเดิมต่อหนึ่งหุ้นใหม่ (1 : 1) ราคาเสนอขายหุ้นละ 5 บาท
ซึ่งต่ำกว่ามูลค่าที่ตราไว้

บริษัทฯ ได้แจ้งการจดทะเบียนเปลี่ยนแปลงทุนเรียกชำระแล้วเป็น 5,847,140,680 บาท

3. ปี 2545 วันที่ 7 ตุลาคม 2545 ที่ประชุมวิสามัญผู้ถือหุ้นครั้งที่ 1/2545 ได้มีมติให้บริษัทฯ
ดำเนินการลดทุนของบริษัทฯ ด้วยวิธีการตัดหุ้นจดทะเบียนที่ยังมิได้ออกจำหน่ายจำนวน
1,412,838,820 บาท ออกจากทุนจดทะเบียนเดิมจำนวน 7,260,000,000 บาท
เป็นทุนจดทะเบียนจำนวน 5,847,161,180 บาท
โดยมีส่วนต่างระหว่างทุนจดทะเบียนและทุนชำระแล้ว 20,500 บาท หรือจำนวน 2,050 หุ้น
โดยหุ้นจำนวน 2,050 หุ้น
เป็นหุ้นที่เหลือไว้เพื่อรองรับการแปลงสิทธิของหุ้นกู้แปลงสภาพที่บริษัทฯได้ออกและเสนอขาย

มีมติอนุมัติให้บริษัทฯลดทุนจดทะเบียนและทุนชำระแล้วของบริษัทฯลงจำนวน 4,093,012,826 บาท
และ 4,092,998,476 บาท ตามลำดับจากทุนจดทะเบียนและทุนชำระแล้วปัจจุบันจำนวน
5,847,161,180 บาท และจำนวน 5,847,140,680 บาท ตามลำดับ โดยการลดมูลค่าที่ตราไว้
(par) จากเดิมหุ้นละ 10 บาท เป็นหุ้นละ 3 บาท ซึ่งภายหลังจากการลดทุนดังกล่าว
บริษัทฯมีทุนจดทะเบียนและทุนชำระแล้วคงเหลือเป็นจำนวน 1,754,148,354 บาท และจำนวน
1,754,142,204 บาท ตามลำดับ แบ่งออกเป็นทุนจดทะเบียน 584,716,118 หุ้น
และทุนชำระแล้ว 584,714,068 หุ้น มูลค่าหุ้นละ 3 บาท
ทั้งนี้เพื่อชดเชยผลขาดทุนสะสมของบริษัทจำนวน 4,092,998,476 บาท
จากผลขาดทุนสะสมต้นปีจำนวน 4,109,850,813 บาท
ภายหลังการลดทุนครั้งนี้แล้วผลขาดทุนสะสมคงเหลือของบริษัทจะเท่ากับ 16,852,337 บาท
ซึ่งบริษัทจะได้ทำการตัดทุนสำรองตามกฎหมายเพื่อชดเชยผลขาดทุนสะสมคงเหลือดังกล่าวให้หมดไป

4. ปี 2546 วันที่ 27 ตุลาคม 2546 ได้ไถ่ถอนหุ้นกู้แปลงสภาพที่ครบอายุไถ่ถอนทั้งหมดแล้ว

5. ปี 2547 บริษัทฯ ได้ตกลงชำระค่าใช้สิทธิการใช้เครื่องหมายการค้า ทั้งหมด 19 เครื่องหมาย
สำหรับธุรกิจปุ๋ยและเคมีเกษตรแต่เพียงผู้เดียวโดยไม่จำกัดระยะเวลาเป็นมูลค่าทั้งสิ้น 960 ล้านบาท
เมื่อเดือนกุมภาพันธุ์ 2547

วันที่ 28 พฤษภาคม 2547 คณะกรรมการบริษัทฯได้แต่งตั้ง นายทาคาชิ อิเคดะ
ให้ดำรงตำแหน่งกรรมการผู้จัดการใหญ่แทนนายมาซาโยชิ โมริต้า ซี่งได้เกษียณอายุ

การประกอบธุรกิจการค้าปุ๋ยเคมีในปีที่ผ่านมา
มีการแข่งขันที่เข้มข้นเนื่องจากผู้ผลิตในประเทศรายอื่นได้ใช้งบค่าใช้จ่ายในทางสื่อต่าง ๆ
หลายแขนง ตลอดจนส่งเสริมการขายในรูปแบบต่าง ๆ เพื่อขยายส่วนแบ่งการตลาด จึงทำให้บริษัทฯ
ต้องเพิ่มงบประมาณด้านโฆษณาประชาสัมพันธ์เป็นจำนวนมากกว่าในปีที่ผ่านมาเพื่อรักษาส่วนแบ่งการตลาดและเพิ่มยอดขายปุ๋ยที่ผลิตจากโรงงาน

(2) ภาพรวมการประกอบธุรกิจของบริษัท บริษัทย่อย และบริษัทร่วมที่ดำเนินอยู่ในปัจจุบัน
บริษัทไทยเซ็นทรัลเคมี จำกัด (มหาชน) ดำเนินธุรกิจด้านการผลิตปุ๋ยเคมีและเคมีเกษตร
ดำเนินธุรกิจการนำเข้าเคมีอุตสาหกรรม เคมีสิ่งทอ เม็ดพลาสติก และเคมีเหลว
และยังมีโรงงานผสมและบรรจุสินค้าเคมีเกษตร

(2) สัดส่วนรายได้ของบริษัทฯ โครงสร้างรายได้และการถือหุ้นในบริษัทย่อย ตามตารางข้างล่างนี้

  โครงสร้างรายได้และการถือหุ้น (ณ 31 ธันวาคม 2547)

[]

1.  ลักษณะการประกอบธุรกิจของบริษัทย่อยและบริษัทร่วม

1.  บริษัทย่อย

    1.  บริษัท ไทยเซ็นทรัลเคมีวิจัยและพัฒนา จำกัด

สำนักงาน : 180-184 ถนนราชวงศ์ เขตสัมพันธวงศ์ กรุงเทพมหานคร 10100

เป็นการร่วมมือกับมหาวิทยาลัยเกษตรศาสตร์ จัดตั้ง "ศูนย์พัฒนาและสาธิตการเกษตร"
เพื่อถ่ายทอดพัฒนาความรู้ความเข้าใจที่เป็นประโยชน์แก่เกษตรกร คณาจารย์
และนิสิตของคณะเกษตรในการศึกษาและวิจัยตลอดจนฝึกงานอันจะนำไปสู่การเกษตรแผนใหม่ที่ทันสมัยและสมบูรณ์แบบ

-   นโยบาย การจ่ายเงินปันผล ไม่มี

    1.  บริษัท เอ็มซี อะโกร-เคมิคัล จำกัด

สำนักงาน : 581 หมู่ 4 นิคมอุตสาหกรรมบางปู ซอย 12 ถนนสุขุมวิท ตำบลแพรกษา อำเภอเมือง
จังหวัดสมุทรปราการ 10280

จัดตั้งขึ้นเพื่อดำเนินธุรกิจหลักสองประเภท คือ ธุรกิจที่เกี่ยวข้องกับสารอารักขาพืช หรือ
สารเคมีป้องกันกำจัดศัตรูพืช และ ธุรกิจที่ไม่เกี่ยวข้องกับสารป้องกันกำจัดศัตรูพืช
สำหรับธุรกิจแรกนั้น ดำเนินการจัดจำหน่ายเคมีที่ผสมขึ้นจากโรงงาน และ สารเคมีนำเข้าสำเร็จรูป
การให้บริการผสมสารเคมี ตามที่ลูกค้ากำหนด และ การบริการแบ่งบรรจุ
การบริการตรวจสอบคุณภาพของสารป้องกันกำจัดศัตรูพืช ในห้องปฏิบัติการ
ตลอดจนบริการเผาทำลายสารเคมีป้องกัน และ กำจัดศัตรูพืช และ วัสดุปนเปื้อนสารเคมีป้องกัน
และ กำจัดศัตรูพืชด้วยเตาเผาที่มีคุณภาพสูง โดยเน้นถึงการช่วยรักษาสิ่งแวดล้อมเป็นสำคัญ
ส่วนธุรกิจที่ไม่เกี่ยวข้องกับสารเคมี จะรวมถึงการจัดจำหน่ายขวดพลาสติกบรรจุสารเคมี และ
กล่องกระดาษ และ การให้เช่าโกดังสินค้า โรงงานของบริษัทตั้งอยู่ที่นิคมอุตสาหกรรมบางปู
จังหวัดสมุทรปราการ บนพื้นที่ 6.25 ไร่
โดยใช้เทคโนโลยีทันสมัยและมีประสิทธิภาพสูงเพื่อลดการสูญเสียให้น้อยที่สุด
โดยสามารถทำการแบ่งบรรจุ สารเคมีชนิดเหลว วันละ 44,000 ลิตร และ ชนิดผงวันละ 8,000
กิโลกรัม และมีกำลังการผสมสารเคมีกำจัดวัชพืชได้วันละ 112,000 ลิตร สารป้องกันเชื้อรา
และแมลงศัตรูพืชได้วันละ 16,000 ลิตร

-   นโยบาย การจ่ายเงินปันผล ไม่มี

    1.  บริษัท ทีซีซี เคมีเกษตร จำกัด

สำนักงาน : 581 หมู่ 4 นิคมอุตสาหกรรมปางปู ซอย 12 ถนนสุขุมวิท ตำบลแพรกษา อำเภอเมือง จังหวัดสมุทรปราการ 10280

จัดตั้งขึ้นเพื่อดำเนินธุรกิจนำเข้าตลอดจนจำหน่ายสารอารักขาพืชหรือสารเคมีป้องกันกำจัดศัตรูพืช ซึ่งผลิตโดยบริษัท เอ็มซี อะโกร-เคมิคัล จำกัด บริษัท ทีซีซี เคมีเกษตร จำกัด ดำเนินการขึ้นทะเบียนตลอดจนนำเข้าสารเคมีป้องกันกำจัดศัตรูพืชและจัดจำหน่ายสินค้าดังกล่าวให้กับลูกค้าในต่างจังหวัดโดยตรง 

-   นโยบาย การจ่ายเงินปันผล ไม่มี

    1.  บริษัท เอ็มซี อินดัสเทรียล เคมิคัล จำกัด

สำนักงาน : 180-184 ถนนราชวงศ์ เขตสัมพันธวงศ์ กรุงเทพมหานคร 10100

เมื่อวันที่ 1 มกราคม 2542
ได้มีการปรับปรุงโครงสร้างธุรกิจเพื่อให้สามารถแข่งขันในตลาดอุตสาหกรรมเคมีภัณฑ์ได้
โดยได้รวมธุรกิจของ บริษัท เอ็มซี เท็กซ์ไทล์ จำกัด บริษัท เอ็มซี โซลเว้นท์ จำกัด และ
เฉพาะด้านการค้าของบริษัท เอ็มซี พลาสติก จำกัด และแบ่งส่วนธุรกิจออกเป็น 4 ส่วนธุรกิจใหญ่ ๆ
ดังนี้

-   ส่วนธุรกิจเคมีภัณฑ์

นำเข้าเพื่อจำหน่ายเคมีภัณฑ์หลากหลายชนิดอาทิ เช่น อลูมิเนียมไฮดร๊อกไซด์, อลูมิเนียมซัลเฟต,
แอมโมเนียมคลอไรด์, โซเดียมอัลจิเนต, แอชเด๊นซ์และไลท์, โซเดียมไตรโปลีฟอสเฟต
(เอสทีพีพี),

ไตรโซเดียมฟอสเฟต, โซเดียมไนเตรต, โซเดียมซัลไฟด์เฟลก, โซเดียมซิลิเกต,
โซเดียมอะซิเตต, โซเดียมอัลจิเนต, กรดบอริค, บอแรกซ์, เบนโทไนท์, แคลเซียมคลอไรด์,
แคลซีนอลูมินา, คอสติคโซดา (โซเดียมไฮดร๊อกไซด์), คอสติคโปแตซ (โปตัสเซียมไฮดร๊อกไซด์),
ซีเอ็มซี, เซรามิคสเตนส์, โค้กดัสท์, แอนตราไซท์โคล, บิทูมินัสโคล, กราไฟท์, ดีโฟมเมอร์,
ดีสเพอร์สซิ่งเอเจ้นท์, กรดฟอร์มิค, พาราฟีนีลีนไดอามีน, ไฮโดรเจ้นเปอร์อ๊อกไซด์,
รีซอร์ไซนอล, ซิลิกาเจล, แป้งมัน, ปุ๋ยยูเรีย (ชนิดใช้ในอุตสาหกรรม) ฯลฯ

นอกจากนี้ ยังนำเข้าและจัดจำหน่ายกระดาษชนิดพิเศษสำหรับบรรจุภัณฑ์ เช่น กระดาษแก้ว,
กระดาษทำสติกเกอร์, กระดาษขัดมัน, กระดาษทำซองทุกชนิด, บีโอพีพีฟิล์ม, ซีพีพีฟิล์มเคลือบ
และอื่น ๆ อีกมากมายหลายชนิด

-   ส่วนธุรกิจสารละลายและผลิตภัณฑ์พิเศษ

นำเข้าและจัดจำหน่ายสารละลายสำหรับอุตสาหกรรมต่าง ๆ เช่น สี ทินเนอร์ หมึกพิมพ์ พลาสติก

เครื่องสำอาง เคมีเกษตร ชิ้นส่วนอิเล็คทรอนิกส์
รวมทั้งเคมีภัณฑ์และวัตถุดิบที่ใช้เฉพาะอุตสาหกรรมบางประเภท ได้แก่ เคมีสำหรับโรงกลั่นน้ำมัน
เคมีกำจัดแมลงในผลผลิตทางการเกษตรที่เก็บรักษาหรือเตรียมส่งออก
เคมีล้างชุบโลหะและเครื่องประดับ เคมีผลิตหนังเทียม สิ่งทอและแผ่นอะครีลิก
เคมีปรับปรุงคุณภาพน้ำ แม่สีอุตสาหกรรม ใยแก้วและโพลีเอสเตอร์ฟิล์ม

ในด้านของการเป็นตัวแทนจำหน่ายที่ได้รับความเชื่อถือจากผู้ผลิตเคมีภัณฑ์ชั้นนำในนานาประเทศ
เราเป็นตัวแทนจำหน่าย พิกเม้นท์ จาก ไดนิชิเซกะ, ไททาเนียม ไดออกไซด์ จาก เคมิร่า,
อาโซไทป์ โพลีเมอไรเซชั่น อินิชิเอเทอร์ จาก เจแปน ไฮดราซีน, เม็ดอะคริลิก เรซิน จาก
มิตซูบิชิ เรย่อน, โซเดียมและโปตัสเซียมไซยาไนด์ จาก ดูปองท์ และโพลีเอสเทอร์ฟิล์ม จาก
โทเร

-   ส่วนธุรกิจอุตสาหกรรมสิ่งทอและเวชภัณฑ์

ส่วนสิ่งทอ ดำเนินธุรกิจด้านนำเข้าและตัวแทนจำหน่าย วัตถุดิบซึ่งใช้ในขบวนการ ปั่น, ทอ, ฟอก,
ย้อม, พิมพ์ และตกแต่งสิ่งทอจากผู้ผลิตที่มีคุณภาพในต่างประเทศ อาทิเช่น

-   สีย้อม เส้นใยและผ้าโพลีเอสเตอร์, ไนล่อน, อะครีลิก, คอตตอน, ไหม, ขนสัตว์
    รวมถึงวัสดุเส้นใยซึ่งใช้ในอุตสาหกรรมรถยนต์ จาก นิปปอน คายากุ/ญี่ปุ่น, ไอดีได/อินเดีย

-   สีฟลูโอเรสเซนต์/พิกเม้นท์ ซึ่งใช้ในการพิมพ์ผ้าจาก ซินโรฮิ/ญี่ปุ่น

-   สาร พีวีเอ เคลือบเส้นใย จาก เซลานีส/อเมริกา

-   เคมีในขบวนการย้อมจาก ยูนิคิม่า (ไอซีไอ)

ส่วนเวชภัณฑ์ นำเข้าวัตถุดิบทางด้านเวชภัณฑ์ เช่น พาราเซตตามอล, อาม็อกซี่ซิลลีน,
อามิลอราย์ด,

ฮาโลเพอริดอล, เต็ดต้าไซคลีน, เม็ทฟอร์มีน และอื่น ๆ เพื่อจำหน่ายให้กับผู้ผลิตในประเทศ

นอกจากนี้ยังเป็นตัวแทนจำหน่าย เครื่องกำเนิดไอน้ำ ซึ่งใช้พลังงานจากถ่านหินบิทูมินัส
(bituminous) ซึ่งเป็นเชื้อเพลิงทดแทนน้ำมัน เพื่อลดต้นทุนการผลิตในอนาคต

-   ส่วนธุรกิจผลิตภัณฑ์และเม็ดพลาสติก

ผู้แทนจำหน่ายเม็ดพลาสติก Polypropylene และ Polyethylene ซึ่งผลิตภายในประเทศของ
บริษัท ซีซีซี ค้าเคมีภัณฑ์ จำกัด (CCC) กลุ่มปิโตรเคมี เครือซิเมนต์ไทย นอกจากนี้
ยังเป็นผู้แทนจำหน่ายเม็ดพลาสติก

ในกลุ่มวิศวกรรม ได้แก่ ABS, AS, PS, HIPS ของ บริษัท อุตสาหกรรมปิโตรเคมีคัลไทย จำกัด
(มหาชน) (TPI) และเป็นผู้แทนจำหน่ายเม็ดพลาสติก PMMA ของบริษัท ไดอะโพลีอะคริเลต จำกัด
(DIAP) พร้อมกับเป็นผู้แทนจำหน่ายเม็ดสี พร้อม Additive ต่างๆ ได้แก่ Slip Anti-Block,
Processing Aid, Flame Retardant, UV-Stabilizers, Antistatic, Blowing
Agent, Anti-Fogging, Anti-Bacterial ของทางบริษัท สาลี่ คัลเล่อร์ จำกัด
เพื่อจำหน่ายอีกด้วย

-   นโยบาย การจ่ายเงินปันผล ถ้ามีกำไรโดยทั่วไป จะจ่ายเงินปันผล

    1.  บริษัท เอ็น. ไอ. เอ็ม. จำกัด

สำนักงาน : 205 อาคารยูไนเต็ดฟลาวมิลล์ ชั้น 8 ถนนราชวงศ์ เขตสัมพันธวงศ์ กรุงเทพมหานคร
10100

ดำเนินธุรกิจคลังเคมีอุตสาหกรรมชนิดเหลว เพื่อให้เช่าเก็บวัตถุดิบเคมีภัณฑ์เหลว
ที่ใช้ในโรงงานอุตสาหกรรมทั่วไป เช่น อุตสาหกรรมสีย้อมผ้า, หมึกพิมพ์, พลาสติก, ผงซักฟอก
และอุตสาหกรรมเคมีอื่น ๆ คลังเก็บสินค้าเคมี (CHEMICAL TANK YARD)
ตั้งอยู่ริมฝั่งแม่น้ำเจ้าพระยา (ท่า 5A) ปัจจุบันมีถังเก็บสินค้าเคมีรวมทั้งสิ้น 42 ใบ มีความจุ
32,000 กิโลลิตร โดยเปิดบริการให้บุคคลภายนอกเช่า (ส่วนใหญ่เป็นโรงงานอุตสาหกรรมรอบ ๆ
กรุงเทพมหานคร) ตลอดระยะเวลาดำเนินการ บริษัทฯ
ได้ให้ความสนใจในเรื่องของความปลอดภัยและสิ่งแวดล้อม โดยได้นำระบบบริหารจัดการคุณภาพ
ISO 9001:2000 มาใช้ในการจัดการบริหารและได้รับการรับรองมาตรฐานคุณภาพ ISO
9001:2000 จากสถาบัน BVQI (Bureau Veritas Quality International) และ สถาบัน
UKAS (United Kingdom Accreditation Service) บริษัทฯ
มีนโยบายแน่วแน่จริงใจในการรับใช้ให้บริการลูกค้าของบริษัทฯ อย่างดีที่สุด
และมีบุคลากรผู้มีประสบการณ์ความสามารถพร้อมให้บริการลูกค้าตลอดเวลา

-   นโยบาย การจ่ายเงินปันผล ในกรณีที่บริษัทมีกำไร
    บริษัทจะนำเสนอต่อผู้ถือหุ้นเพื่อให้อนุมัติการจ่ายเงินปันผลในอัตราประมาณร้อยละ 60
    ของกำไรสุทธิ

    1.  บริษัท เซ็นทราปิค (ประเทศไทย) จำกัด

สำนักงาน : 180-184 ถนนราชวงศ์ เขตสัมพันธวงศ์ กรุงเทพมหานคร 10100

ดำเนินธุรกิจนำเข้า ส่งออกและจัดจำหน่ายปุ๋ย เคมีเกษตร ผลิตภัณฑ์เคมี โลหะ เป็นต้นฯ

-   นโยบาย การจ่ายเงินปันผล ไม่มี

    1.  บริษัท เอ็มซี พลาสติก จำกัด

สำนักงาน 822 ซอย 13 หมู่ที่ 4 ถนนพัฒนาการ ตำบลแพรกษา1 อำเภอเมืองสมุทรปราการ
จังหวัดสมุทรปราการ 10280

หลังจากที่ได้แยกส่วนการค้าเม็ดพลาสติกไปยัง บริษัท เอ็มซี อินดัสเทรียลเคมิคัล จำกัด
ยังคงเหลือโรงงานผลิตถุงในพลาสติก, ขวดพลาสติก โรงงานตั้งอยู่ ณ. นิคมอุตสาหกรรมบางปู
จังหวัดสมุทรปราการ

-   นโยบาย การจ่ายเงินปันผล ถ้ามีกำไรโดยทั่วไป จะจ่ายเงินปันผล

  2. บริษัทร่วม

- บริษัท เมโทรแทน จำกัด

สำนักงาน : 180-184 ถนนราชวงศ์ เขตสัมพันธวงศ์ กรุงเทพมหานคร 10100

เป็นตัวแทนในการจำหน่ายสินค้าเคมีภัณฑ์ finishing ของบริษัท ซอมเมอร์ (sommer) บริษัท
เอฟ.จี.แอล. (FGL) จากประเทศอิตาลี (สำหรับงานน้ำ) ทั้งนี้ บริษัทฯ
ได้จัดตั้งสำนักงานสาขาอยู่ที่ทางเข้านิคมอุตสาหกรรมบางปู
เพื่อที่จะสามารถให้บริการลูกค้าได้อย่างรวดเร็วและทั่วถึง

-   นโยบาย การจ่ายเงินปันผล ไม่แน่นอน

(4) เป้าหมายการดำเนินธุรกิจ (goal)

เพื่อให้โรงงานมีกำลังการผลิตเต็มที่ในอันที่จะลดต้นทุนการผลิตและให้สามารถขยายพื้นที่การตลาดเพิ่มปริมาณการจำหน่ายได้มากขึ้น
จากที่มีอยู่ในปัจจุบันซึ่งมีส่วนแบ่งการตลาดประมาณ 30% สำหรับปี 2548 บริษัทฯ
ได้วางเป้าหมายการจำหน่ายปุ๋ยให้เพิ่มขึ้นถึง 1.2 ล้านตัน
เนื่องจากทางบริษัทได้เพิ่มงบประมาณด้านส่งเสริมการขายเพื่อชักจูงให้ลูกค้าสนับสนุนสินค้าของบริษัทฯ
อย่างต่อเนื่องเพื่อให้สามารถขยายพื้นที่การตลาด
อีกทั้งคาดว่าในปีนี้ทางรัฐบาลคงจะมีการจัดหาปุ๋ยเคมีเพื่อช่วยเหลือเกษตรกรโดยวิธีประกวดราคาอย่างยุติธรรม
สำหรับในระยะ 3 ปีข้างหน้า บริษัทฯ
คาดว่าเกษตรกรคงจะใช้ปุ๋ยเคมีเพิ่มขึ้นเพื่อเพิ่มผลผลิตและคาดว่าทางบริษัทฯ จะขายปุ๋ยเคมีได้ถึง
ปีละ 1.35 ล้านตัน